Bekende evangelis en vrou sterf in vliegrampDr. Myles en Ruth Ann Munroe. Foto: www.forbes.com Dr. Myles Munroe, sy vrou Ruth Ann, en sewe mense is Sondag dood nadat ŉ straler naby Freeport, Grand Bahama, in die Bahamas neergestort het. Munroe is ŉ wêreldbekende prediker, skrywer, dosent, onderwyser, lewensafrigter, regeringskonsultant en leierskapsmentor. Sy vrou, ŉ pastoor, was saam met hom in die bediening. The Bahamas Weekly berig die vliegtuig het omstreeks 17:00 (middernag Suid-Afrikaanse tyd) by ŉ lughawe neergestort. Die vliegtuig het glo in slegte weerstoestande teen ŉ hyskraan gebots en ontplof. Volgens berigte was die vlug van Nassau na Grand Bahama onderweg vir die Global Leadership Forum wat Maandag begin en tot Woensdag voortduur. Munroe sou die konferensie aanbied. Die plaaslike departement van burgerlugvaart het bevestig dat ŉ straler tydens landing by die Grand Bahama-lughawe neergestort het. Die departement ondersoek die ongeluk.